MAJOR ติดโผ “หุ้นยั่งยืน ประจำปี 2563”
MAJOR ติดโผ “หุ้นยั่งยืน ประจำปี 2563”
24 พ.ย. 2563

บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR ได้รับการคัดเลือกจากตลาดหลักทรัพย์แห่งประเทศไทยเข้าสู่รายชื่อ “หุ้นยั่งยืน ประจำปี 2563” หรือ Thailand Sustainability Investment (THSI) ที่ได้รับรางวัลในหมวดบริษัทกลุ่มบริการ ซึ่งสะท้อนถึงการดำเนินธุรกิจในฐานะบริษัทจดทะเบียน ที่มุ่งมั่นการดำเนินธุรกิจตามกรอบแนวคิดการพัฒนาองค์กรให้เติบโตอย่างยั่งยืน ตลอดจน มีจริยธรรม รับผิดชอบต่อผู้มีส่วนได้ส่วนเสีย ควบคู่กับการดูแลสังคมและสิ่งแวดล้อม หรือ ESG (Environmental, Social and Governance) เพื่อเป็นวิถีการทำงานร่วมกันในองค์กร และเป็นรากฐานการพัฒนาให้องค์กรในระยะยาว
โดย​ในปี 2563 บริษัทฯดำเนินงานในด้านการพัฒนาความยั่งยืน ทั้งในส่วนของนโยบายด้านความรับผิดชอบทางธุรกิจต่อการเคารพสิทธิมนุษยชน นโยบายความปลอดภัย ความมั่นคง อาชีวอนามัย สิ่งแวดล้อม และพลังงาน ควบคู่ไปกับการบริหารจัดการนวัตกรรม โดยได้มีการบริหารจัดการความเสี่ยง การติดตาม และการรายงานผลการดำเนินงานต่อเนื่องครอบคลุมทุกสายธุรกิจขององค์กร ทั้งนี้ ใน ด้านสิ่งแวดล้อมได้ดำเนินการผ่าน โครงการกรีนซีนีม่า (Green Cinema) ที่ให้ความสำคัญกับปัญหาขยะ โดยการจัดตั้งคณะกรรมการกรีนซีนีม่า (Green Cinema) ในการรณรงค์ตั้งแต่การคัดแยกขยะ การแปรรูปขยะ และการลดใช้พลาสติก ให้เกิดประโยชน์สูงสุด , การติดตั้งโซลาร์รูฟท็อป ในสาขา Stand Alone
ขณะที่ด้านสังคม บริษัทฯ ดำเนินงานผ่าน มูลนิธิ เมเจอร์ แคร์ ที่มุ่งเน้นการช่วยเหลือ ส่งเสริมและพัฒนาคุณภาพชีวิตของ น้อง ๆ คนพิการ และผู้สูงอายุ รวมทั้งช่วยเหลือสาธารณะประโยชน์เป็นหลัก เน้นด้านการศึกษาควบคู่กับการเปิดโลกทัศน์ในการเรียนรู้ เติมเต็มประสบการณ์ เพื่อสร้างจินตนาการและแรงบันดาลใจให้น้อง ๆ เติบโตขึ้นเป็นบุคลากรที่มีคุณภาพ นอกจากนี้ จากสถานการณ์การแพร่ระบาดของไวรัสโควิด-19 บริษัทฯ ได้มีการสนับสนุนอุปกรณ์ทางการแพทย์ให้กับคณะแพทย์ พยาบาล และบุคลากรทางการแพทย์
อนึ่ง ดัชนีความยั่งยืน SET THIS Index เป็นดัชนีที่ใช้ในการประเมินประสิทธิผลการดำเนินการตามแนวทางการพัฒนาอย่างยั่งยืน ถือได้ว่าบริษัทฯ ที่มีศักยภาพของการนำแนวคิดด้านความยั่งยืนเข้าเป็นส่วนหนึ่งในกระบวนการดำเนินธุรกิจ มีการเตรียมความพร้อมรับความเสี่ยงใหม่ ๆ ที่เกิดขึ้น (Emerging Risks) อีกทั้งมีแนวทางการดำเนินงานเพื่อรองรับและบริหารจัดการประเด็นต่าง ๆ ที่ชัดเจน เพื่อแสดงให้เห็นถึงความสามารถในการสร้างโอกาสทางธุรกิจ พร้อมรับกระแสการเปลี่ยนแปลงของโลก (Global Trends) และสามารถสร้างคุณค่าแก่ผู้มีส่วนได้เสียในระยะยาว